PSG steek Remgro, ENS weer die loef af | Netwerk24
PSG steek Remgro, ENS weer die loef af
18 Februarie 2019 06:00
Jan du Toit (Remgro), Johan Holtzhausen (PSG) en Herman Wessels (ENS).
PSG het weer in die jaarlikse PSG/Remgro/ENS-kriekettoernooi daarin geslaag om sy teenstanders die loef af te steek.
Krieketwaarnemers het voorspel dat 2019 dalk die jaar kan wees waarin PSG uiteindelik onttroon sou word. Die rede vir dié bespiegeling was dat van die PSG-spanlede verskeie beserings gehad het en 'n speler "uit sy hospitaalbed" ontbied is om die span vir die eindstryd voltallig te maak.
Johannes Human van PSG het die wenlopies in die naelbyt-eindstryd teen Remgro, waar geen span bes wou gee nie, met die vierde laaste bal met 'n elegante vier geslaan.
André Kemp (ook PSG) is as speler van die toernooi aangewys.
Jan du Toit van Remgro verdien spesiale vermelding vir die feit dat hy daarin geslaag het om een van PSG se sterkolwers skoon te boul, wat byna die verloop van die wedstryd verander het.
Die twee "verloor"-kapteins het ná die wedstryd hoog en laag gesweer dat hulle PSG se oorheersing van die toernooi in 2020 gaan beëindig.